B. Bačík, poslanec: (2008-03-26):
Zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim upravuje užívanie pozemkov v zriadených záhradkových osadách na základe nájomného vzťahu týmto zákonom a zároveň vytvára procesný rámec na vyporiadanie vlastníctva pozemkov formou pozemkových úprav, a to pre prípad, že sa vlastník a záhradkár nedohodnú, podotýkam nedohodnú na vyporiadaní formou kúpnej zmluvy. Tu chcem zdôrazniť, že prijatím tohto zákona sa vyriešila problematika len tých záhradkových osád, ktoré boli zriadené Slovenským zväzom záhradkárov a, bohužiaľ, sa zabudlo, respektíve sa opomenuli záhradkárske osady, ktoré boli zriadené aj Slovenským zväzom chovateľov. Tieto skupiny obyvateľov majú taktiež legálne zriadené záhradkové osady na menej bonitných pozemkoch, ktoré v rámci ich užívania dlhé roky obhospodarujú, skultúrňujú, a tým aj zhodnocujú, no dodnes majú problém nadobudnúť ich vlastníctvo za rozumnú cenu zohľadňujúcu ich poctivú a tvrdú prácu. Na tomto mieste chcem zdôrazniť, že aj Republikový výbor Slovenského zväzu záhradkárov jasne deklaroval, že záhradkárske osady zriadené Slovenským zväzom chovateľov sú zriadené legálne v zmysle zákona č. 64/1997 Z. z., a preto nesmieme zabudnúť aj na tento typ záhradkových osád, pretože sa riadili a naďalej sa riadia štatútom Slovenského zväzu záhradkárov. Z tohto dôvodu je nutné doplnenie § 2 zákona o tieto osady, pretože v opačnom prípade by to bolo diskriminujúce a retroaktívne. Dovoľte mi, vážené kolegyne a kolegovia, aby som upozornil aj na skutočnosť, že na riešenie tohto problému stále čaká ešte množstvo našich obyvateľov. Či už zo strany vlastníkov, alebo záhradkárov. Tu jasne poukazuje na fakt, že v minulosti prijaté právne úpravy je potrebné ešte doladiť, aby boli účinnejšie a zároveň treba stanoviť aj konečný dátum na vyporiadanie právnych a vlastníckych vzťahov v záhradkárskych osadách na Slovensku, aby tento proces netrval večnosť, nezaťažoval a nepredražoval štátnu správu. Vážené kolegyne a kolegovia, tak ako sme spoločne s kolegom Lebockým uviedli počas prerokovania tohto poslaneckého návrhu zákona v prvom čítaní, ale aj vo výboroch Národnej rady Slovenskej republiky, ktorým bol tento zákon pridelený, sme si vedomí jeho citlivosti k Ústave Slovenskej republiky. Preto sme venovali značnú pozornosť vo vzťahu nami menených a dopĺňaných ustanovení tohto zákona, ako aj pozmeňujúcim návrhom, ktoré máte zapracované v spoločnej správe a v neposlednom rade aj tomu pozmeňujúcemu návrhu, ktorý máte rozdaný vo svojich laviciach a ktorý po mojom odôvodnení prednesie pán spravodajca. Na záver mi dovoľte vyjadriť náš spoločný názor za navrhovateľov, a to ten, že sme presvedčení, že tento legislatívny návrh nevytvára principiálne nový a bezprostredný zásah do vlastníckych práv, nakoľko v súčasnosti platná právna úprava obsiahnutá v § 29 zákona č. 330/1991 Zb. o pozemkových úpravách uvádza a budem citovať: „Tieto pozemky prechádzajú do vlastníctva užívateľov za náhradu, pričom doterajším vlastníkom týchto pozemkov vzniká nárok na ich vyrovnanie.“ Vážené pani poslankyne, vážení páni poslanci, vzhľadom na aktuálnosť riešenia tohto problému, ale aj na výsledky prerokovania tohto zákona vo výboroch Národnej rady Slovenskej republiky si vás dovoľujem požiadať o jeho podporu. Ďakujem pekne. Pán predseda, skončil som.